Sandin pelasi alle 20-vuotiaiden MM-kilpailuissa vuosina 2019 ja 2020, joista jälkimmäinen turnaus päättyi pronssiin. Vuoden 2019 turnauksessa hän jakoi Ruotsin sisäisen tehotilaston voiton Adam Boqvistin ja David Gustafssonin kanssa lukemalla +4. Sandin valittiin Kazakstania vastaan pelatun alkulohkon ottelun päätteeksi joukkueensa ottelun parhaaksi pelaajaksi. Vuoden 2020 turnauksessa hän toimi Ruotsin varakapteenina. Sandin oli tehoilla 3+7=10 koko turnauksen tehokkain puolustaja. Hän jakoi myös joukkueensa sisäisen syöttöpörssin voiton Nils Lundkvistin kanssa. Sandin valittiin turnauksen parhaaksi puolustajaksi ja tähdistökentälliseen. Valmennus valitsi hänet Ruotsin turnauksen yhdeksi kolmesta parhaasta pelaajasta. Sandin valittiin myös Venäjää vastaan pelatun välieräottelun päätteeksi joukkueensa ottelun parhaaksi pelaajaksi.